Document ID: 32006D0438

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουνίου 2006
για την τροποποίηση της οδηγίας 2006/148/ΕΚ σχετικά με την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στη Γαλλία
[κοινοποιηθείσα υπό τον αριθμό Ε(2006) 2875]
(Το κείμενο στη γαλλική γλώσσα είναι το μόνο αυθεντικό)
(2006/438/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 57 παράγραφος 2,
Εκτιμώντας τα ακόλουθα:
(1)
Με την απόφαση 2006/148/ΕΚ της Επιτροπής, της 24ης Φεβρουαρίου 2006, σχετικά με την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στη Γαλλία (2), εγκρίθηκε το σχέδιο προληπτικού εμβολιασμού κατά της γρίπης των πτηνών υψηλής παθογονικότητας H5N1, που υπέβαλε η Γαλλία στην Επιτροπή στις 21 Φεβρουαρίου 2006 («σχέδιο προληπτικού εμβολιασμού»), και καθορίστηκαν ορισμένα μέτρα που πρέπει να εφαρμόζονται στη Γαλλία στην οποία διεξάγεται προληπτικός εμβολιασμός.
(2)
Σύμφωνα με το σχέδιο προληπτικού εμβολιασμού, η Γαλλία ανέλαβε τον εμβολιασμό σε πάπιες και χήνες κατά της γρίπης των πτηνών υψηλής παθογονικότητας H5N1· το εν λόγω σχέδιο έχει πιλοτικό χαρακτήρα επειδή η εμπειρία σε θέματα προληπτικού εμβολιασμού στα εν λόγω είδη είναι περιορισμένη.
(3)
Σύμφωνα με το σχέδιο προληπτικού εμβολιασμού, όπως εγκρίθηκε με την απόφαση 2006/148/ΕΚ, ο εμβολιασμός έπρεπε να ολοκληρωθεί έως την 1η Απριλίου 2006.
(4)
Στις 20 Απριλίου 2006 η Γαλλία υπέβαλε την πρώτη συνοπτική έκθεση για την εφαρμογή του εμβολιασμού. Επιπλέον, η Γαλλία ζήτησε παράταση της εφαρμογής του προληπτικού εμβολιασμού υπό τις ίδιες συνθήκες έως τις 30 Ιουνίου 2006 προκειμένου να αποκτήσει μεγαλύτερη εμπειρία και να συγκεντρώσει περαιτέρω επιδημιολογικά στοιχεία και για το σκοπό αυτό υπέβαλε τροποποίηση του σχεδίου προληπτικού εμβολιασμού.
(5)
Με βάση τις πληροφορίες που περιέχονται στην έκθεση που υπέβαλε η Γαλλία, η Επιτροπή θεωρεί ότι είναι απαραίτητη η απόκτηση περαιτέρω πρακτικής εμπειρίας όσον αφορά την εφαρμογή του εμβολιασμού κατά της εξάπλωσης της γρίπης των πτηνών υψηλής παθογονικότητας Η5Ν1 σε χήνες και πάπιες. Επομένως, κρίνεται σκόπιμη η έγκριση της παράτασης του σχεδίου προληπτικού εμβολιασμού που ζήτησε η Γαλλία, έως τις 30 Ιουνίου 2006.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το πρώτο εδάφιο του άρθρου 2 παράγραφος 1 της απόφασης 2006/148/ΕΚ αντικαθίσταται από το ακόλουθο κείμενο:
«1. Το σχέδιο προληπτικού εμβολιασμού, που προβλέπει τον εμβολιασμό κατά της γρίπης των πτηνών υψηλής παθογονικότητας Η5Ν1 έως τις 30 Ιουνίου 2006, που υπέβαλε η Γαλλία στην Επιτροπή στις 21 Φεβρουαρίου 2006 (“σχέδιο προληπτικού εμβολιασμού”), και η τροποποίησή του της 20ής Απριλίου 2006 εγκρίνονται.»
Άρθρο 2
Αποδέκτης
Η παρούσα απόφαση απευθύνεται στη Γαλλική Δημοκρατία.
Βρυξέλλες, 27 Ιουνίου 2006.

Labels: 3
0
18
6